Óvenju slæm veðurspá gildir frá því um miðjan dag í dag , þriðjudag og fram á morgundaginn . Af þeim sökum er óskað eftir því að foreldrar sjái til þess að börn þeirra í grunnskólum og leikskólum í Suðurnesjabæ verði sótt í skólana og þeim komið heim í öruggt skjól eigi síðar en kl. 14:00 í dag , þriðjudag . Foreldrar skólabarna eru hvattir til að fylgjast með veðurspám og leiðbeiningum Almannavarna áður en skólahald hefst í fyrramálið , miðvikudag . Foreldrar leggja sjálfir mat á hvort fylgja þarf börnum úr og í skóla þótt ekki berist sérstakar tilkynningar frá yfirvöldum . Ef foreldrar telja ekki óhætt að börnin sæki skóla þarf að tilkynna um það viðkomandi skóla og verður litið á slíkt sem eðlileg forföll . Skólarnir verða opnir , þar sem er öruggt skjól fyrir börnin . Frístundastarf á vegum Suðurnesjabæjar fellur niður í dag og í kvöld . Íþróttamiðstöðvum Suðurnesjabæjar verður lokað frá og með kl. 16:00 í dag , þriðjudag .